જન્મ સમયે ચહેરા પર અલૌકિક મલકાટ સાથે જેમણે સૃષ્ટિમાં પ્રવેશ કર્યો એવા માતા અમૃતાનંદમયી વિશે એવું કહેવામાં આવે છે કે જન્મતાંવેંત જ તેમને સૃષ્ટિની ક્ષણભંગૂરતાનો અહેસાસ થઇ જવાને કારણે તેઓ રડ્યાં નહોતાં! બાળપણમાં સુધામણિના હુલામણા નામે જાણીતા માતા અમૃતાનંદમયીને પુખ્ત વય સુધીમાં પોતાની અંદર જગત માતાનો વાસ હોવાની પ્રતીતિ થઇ આવી. પોતાના ભક્તોને આશીર્વાદ આપવાની તેમની રીત અન્યો કરતાં ઘણી અલગ છે. તેઓશ્રી એમની શરણે આવેલા ભક્તજનને ગળાસરીખો ચાંપીને એને મમતાસભર આલિંગન આપે છે. અત્યાર સુધીમાં સમગ્ર વિશ્ર્વના કુલ 3 કરોડ 30 લાખ કરતાં પણ વધુ ભક્તજનોએ માતા અમૃતાનંદમયી પાસેથી આલિંગન મેળવી મમતા અને વ્હાલનો અનુભવ કર્યો છે.